პინკ ფლოიდის დისკოგრაფია
ბრიტანული პროგრესული როკ-ჯგუფ პინკ ფლოიდის დისკოგრაფიაში შედის 15 სტუდიური, სამი საკონცერტო და რვა კომპილაციური ალბომი, აგრეთვე ოთხი ბოქს-სეტი, სამი EP და 27 სინგლი. ჩამოყალიბდა რა 1965 წელს, პინკ ფლოიდი თავდაპირველად ცნობილი გახდა ფსიქოდელიური როკის, შემდგომში კი – პროგრესული როკის შესრულებით. ჯგუფი ცნობილია ფილოსოფიური ტექსტებით, ხმოვანი ექსპერიმენტებით, ნოვატორული გარეკანებით და დახვეწილი საკონცერტო გამოსვლებით. როგორც როკ-მუსიკის ერთ-ერთ წარმატებულ კოლექტივს, ჯგუფს მსოფლიოში გაყიდული აქვს 250 მილიონი ალბომი მათ შორის – 75 მილიონი ერთეული მხოლოდ აშშ-ში. 1960-იანებში, სიდ ბარეტის ლიდერობით, პინკ ფლოიდს მცირე კომერციული წარმატება ჰქონდა, თუმცა ლონდონის ანდერგრაუნდულ სცენაზე ერთ-ერთი ყველაზე პოპულარული ჯგუფი იყო. მიუხედავად ამისა, ბარეტის ქცევამ და მისი ფსიქიკური მდგომარეობის ცვლილებამ, ჯგუფი აიძულა, იგი გაეშვა. ახალი წამყვანი გიტარისტი და ვოკალისტი დევიდ გილმორი გახდა. ბარეტის წასვლის შემდეგ ჯგუფმა გამოსცა საუნდტრეკი More და ექსპერიმენტული ორმაგი ალბომი Ummagumma, რომელიც შედგებოდა საკონცერტო და სტუდიური ჩანაწერებისგან. დროთა განმავლობაში, 1985 წელს წასვლამდე, ბასისტი და ვოკალისტი როჯერ უოტერსი გახდა მათი წამყვანი ძალა. ჯგუფმა მსოფლიო წარმატებას მიაღწია ალბომებით The Dark Side of the Moon (1973), Wish You Were Here (1975), Animals (1977) და The Wall (1979) - აქედან ყველა, Animals-ის გარდა, აშშ-ის ჩარტში პირველ პოზიციას იკავებდა. The Dark Side of the Moon არის მსოფლიოს ერთ-ერთი ყველაზე გაყიდვადი ალბომი, ხოლო The Wall - RIAA-ს მიერ უმაღლესი ჯილდოთი სერტიფიცირებული. 1986 წელს უოტერსმა პინკ ფლოიდი „ამოწურულ ძალად“ გამოაცხადა და მოითხოვა მისი დაშლა და პინკ ფლოიდის სახელის გაუქმება, თუმცა დარჩენილმა წევრებმა, გილმორის ხელმძღვანელობით, ჯგუფის სახელით ჩაწერეს ორი ალბომი (1987 წლის A Momentary Lapse of Reason და 1994 წლის The Division Bell) და გამართეს ორი წარმატებული ტურნე. უკანასკნელი სტუდიური ალბომი The Endless River გამოვიდა 2014 წელს და არის ჯგუფში რიჩარდ რაიტის წევრობის დროს ჩაწერილი პარტიების გამოყენებით შექმნილი ნამუშევარი. 2010 წელს პინკ ფლოიდმა ლეიბლ EMI-ს უჩივლა სათანადო ჰონორარების გადაუხდელობის და მათი მუსიკის ნაკადოვან სერვისებზე მათი თანხმობის გარეშე გამოქვეყნების გამო. 2011 წელს, მხარეებს შორის შეთანხმებით, ცალკეული სიმღერები გამოქვეყნდა iTunes-ზე და განმეორებით გამოიცა ალბომები The Dark Side of the Moon, Wish You Were Here და The Wall. 2016 წელს ჯგუფმა დააარსა საკუთარი ლეიბლი, Pink Floyd Records და წამოიწყო გრამფირფიტების განმეორებითი გამოცემების მასშტაბური პროგრამა, რასაც აგრეთვე მოჰყვა კომპლექტი The Early Years 1965–1972, მანამდე ოფიციალურად გამოუცემელი მასალით 2022 წელს ჯგუფმა რუსეთის უკრაინაში შეჭრაზე პასუხად, საქველმოქმედო მიზნით, გამოსცა სპეციალური სინგლი „Hey, Hey, Rise Up!“, რომლის ჩაწერაში მონაწილეობდა უკრაინელი მუსიკოსი ანდრეი ხლივნიუკი.